Tonnel nou eers in Januarie gesluit | Netwerk24
Tonnel nou eers in Januarie gesluit
Die Hugenote-tonnel sal nie soos verwag vanjaar al vir padgebruikers gesluit word nie.
Die Suid-Afrikaanse Nasionale Padagentskap (Sanral) het aangekondig die tonnel sal eerder in Januarie aanstaande jaar gesluit wees vir werk wat nie in die verkeersvloei gedoen kan word nie. Dit sal omtrent vier maande duur.
Die tonnel sal dan van Maandae tot Donderdae van 22:00 tot 06:00 gesluit wees.
Randall Cable van Sanral sê nodige opknappingswerk het reeds begin, maar dit is gedoen om padgebruikers minimaal te ontrief en die werk kan gedoen word terwyl die verkeer vloei. Van die nodige werk is reeds voltooi sonder enige hindernisse. "Ná 31 jaar van aaneenlopende en veilige werking begin die elektriese en meganiese stelsels verouder, en dit moet vervang word om aan internasionale standaarde vir veiligheid te voldoen," sê Cable.
Tans word die tonnel se elektroniese padtekens opgegradeer, padtekens na die tonnel word opgegradeer en 'n Tetra-noodradiostelsel word geïnstalleer. Die werk wat in Januarie gedoen sal word, sluit in 'n opgegradeerde radiostelsel, beter kommunikasiestelsels vir noodgevalle en opgedateerde brandbestrydingstoestelle.
Die R101 of Du Toitskloofpas sal in dié tydperk die primêre alternatiewe roete wees wanneer die tonnel gesluit is en Sanral belowe ook opknappings vir dié roete.
Padtekens wat beter verbysteekgeleenthede aandui, sal aangebring word en ligdiode-ligte sal op die middellyn reg deur die hele pas geplaas word. • The long awaited maintenance work on the Huguenot Tunnel will now only take place in 2020.